Nagsama-sama nitong Huwebes ang ilang opisyal ng pamahalaan at kinatawan ng Embahada ng Tsina para sa groundbreaking ceremonies ng itatayong drug rehabilitation facility sa probinsiya. Sarangani Communications Service

ALABEL, Sarangani – Sinimulan na ang pagpapatayo ng isang 150-bed capacity na regional drug abuse treatment and rehabilitation center sa probinsiyang ito.

Nitong Huwebes, nagsama-sama ang ilang national at provincial officials at mga kinatawan ng Embahada ng Tsina para sa groundbreaking ceremonies.

Tinatayang nagkakahalaga ng P135 milyon ang proyekto na popondohan ng China Aid. Binili ng provincial government ng Sarangani sa halagang P3.6 milyon ang tatlong ektaryang lupa na pagtatayuan nito.

“[Drugs] is a problem now. In Sarangani, there are over 6,000 drug surrenderees but not all of them will be admitted to the rehab center... but knowing that we have a regional rehab center to come, that is such a big deal,” pahayag ni Sarangani Gov. Steve Chiongbian Solon.

Inaasahang matatapos ang proyekto sa Oktubre 2019 o sa loob ng isang taon at siyam na buwan.

Oktubre 2016 nang nagkita sa Beijing sina Pangulong Rodrigo Duterte at Chinese President Xi Jinping kung saan ilang bilateral agreements ang nilagdaan sa pagitan ng dalawang bansa.

Isa naman sa mga napagkasunduan ng Pilipinas at Tsina sa pagbisita ni Chinese Premier Li Keqiang sa bansa noong Nobyembre ang tulong ng mga Tsino sa kampanya kontra droga, kabilang ang pagpapatayo ng dalawang drug rehabilitation centers.

Ayon kay Jin Yuan, economic and commercial counselor sa Embahada ng Tsina, simula pa lang ito ng mas maraming oportunidad sa pagitan ng dalawang bansa.

“After the agreement has been signed, everything is running smoothly. We hope to finish this in 21 months, but with the collaboration of the Chinese and Philippine technical working group, we might finish this earlier," aniya.

Inaasahang magiging "modern at humanistic" ang rehab center na makakatulong at magbibigay ng bagong pag-asa sa mga pasyente nito, ayon sa mga opisyal.

Gagawin itong isang courtyard-style building na may administrative clinic complex, treatment room, service room, visitor's pavilion, transition room, management room, isolation room, at prayer hall at staff dormitories.

Magkakaroon din ng patient dormitories para sa mga babae at lalaki. Sa central park naman nito ang multi-purpose covered court, workshops, kitchen at canteen.

Ayon sa project director ng Sarangani China Aid Philippines, compliant sa Philippine standards at supervision and proyekto at posible ring simula pa lang ito ng mga proyekto ng China Aid sa Mindanao.

Nauna nang nagtayo ng isang mega drug rehabilitation facility sa Nueva Ecija sa pamamagitan ng tulong mula sa malalaking negosyanteng Tsino.